Εικόνα που περιέχει κείμενο, γραμματοσειρά, λογότυπο, γραφικά

Περιγραφή που δημιουργήθηκε αυτόματα

**Επανεκκίνηση**

Ισχυροί Δήμοι. Κάθε μέρα, δίπλα στον πολίτη

**Ενημερωτικό Σημείωμα**

Προέδρου Κεντρικής Ένωσης Δήμων Ελλάδας

**Λάζαρου Κυρίζογλου**

Δημάρχου Αμπελοκήπων - Μενεμένης

**Ήρθε η ώρα για την Επανεκκίνηση της Αυτοδιοίκησης**

Αγαπητοί Συνάδελφοι

Σας καλωσορίζω στις Προσυνεδριακές Διαδικασίες που διοργανώνει η Κεντρική Ένωση Δήμων Ελλάδος, ενόψει της διοργάνωσης του Ετήσιου Τακτικού μας Συνεδρίου που θα πραγματοποιηθεί από τις 7-9 Νοεμβρίου στη Ρόδο , με κεντρικό μήνυμα “Επανεκκίνηση: Ισχυροί Δήμοι, κάθε μέρα δίπλα στον πολίτη”.

Το Συνέδριο μας σηματοδοτεί τη δυναμική επανεκκίνηση της Αυτοδιοίκησης Α’ Βαθμού. για Δήμους ισχυρούς, με οικονομική ανεξαρτησία και λειτουργική αυτοτέλεια, ώστε να μπορούμε να είμαστε χρήσιμοι στους πολίτες. Δήμους με ανθρώπινο πρόσωπο, που θα είναι διαρκώς δίπλα στον συμπολίτη μας.

Το Συνέδριο της Ρόδου διοργανώνεται σε μια ιδιαίτερη χρονική συγκυρία. Σε λίγες ημέρες , πρόκειται να παρουσιαστεί από την Κυβέρνηση το περιεχόμενο της Νέας Χάρτας της Αυτοδιοίκησης. Για την Κεντρική Ένωση Δήμων Ελλάδος, για όλους εμάς που υπηρετούμε το θεσμό της Αυτοδιοίκησης Α’ Βαθμού, η Χάρτα της Αυτοδιοίκησης αποτελεί μια μεγάλη πρόκληση αλλά και μια μοναδική ευκαιρία.

Είμαστε έτοιμοι να καταθέσουμε τις προτάσεις μας ώστε να δώσουμε ουσιαστικό περιεχόμενο σε αυτή την πρωτοβουλία, για να γίνει επιτέλους πράξη μια πραγματική και ουσιαστική μεταρρύθμιση στο μοντέλο λειτουργίας της Αυτοδιοίκησης και του Κράτους. ΜιαΔιοικητική Μεταρρύθμιση εντός των πλαισίων του Ελληνικού Συντάγματος και με ουσιαστική σύγκληση με την Ευρωπαϊκή Τοπική Αυτοδιοίκηση. Με τους Δήμους, στο επίκεντρο του νέου συστήματος διακυβέρνησης της χώρας.

Η Χάρτα της Αυτοδιοίκησης και η απόδοση των αναγκαίων πόρων στους Δήμους, για να ασκήσουν αποτελεσματικά τις αρμοδιότητες κι ευθύνες που θα τους αποδοθούν, είναι το αναγκαίο επόμενο βήμα στα σημαντικά βήματα, που έγιναν τα προηγούμενα χρόνια.

Είναι αδιαμφισβήτητο ότι σήμερα οι Δήμοι μας **είναι πιο δυνατοί και πιο αποτελεσματικοί. Όμως ακόμη απομένουν να γίνουν πολλά.**

**Παρά την αύξηση της κρατικής χρηματοδότησης , εξακολουθούμε να μην μπορούμε να αντιμετωπίσουμε το λειτουργικό μας κόστος. Είναι χαρακτηριστικό πως για** να κλείσουμε το οικονομικό έτος 2024 , χρειάζεται να μας δοθούν επιπλέον από την Κυβέρνηση 450 εκατ. ευρώ. Οι Δήμοι μας δεν έχουν το απαραίτητο προσωπικό για να ανταποκριθούν στις υποχρεώσεις κι ευθύνες τους, μετά από μια δεκαετία αναστολής νέων προσλήψεων και τη φυγή δεκάδων χιλιάδων υπαλλήλων μας, λόγω συνταξιοδότησης ή μετακίνησης τους σε άλλους φορείς του Δημοσίου. Χρειαζόμαστε επιπλέον θεσμικά και οικονομικά εργαλεία , για να έχουμε ισχυρό ρόλο  στη διαχείριση των μεγάλων ζητημάτων που θα μας απασχολήσουν τα επόμενα χρόνια, όπως  οι συνέπειες της κλιματικής κρίσης, τα  ανοικτά κοινωνικά ζητήματα (ασφάλεια, στέγαση, φτώχεια), η ενεργειακή αυτάρκεια, η θεσμική αναβάθμιση του αυτοδιοικητικού θεσμού και του αιρετού πολιτικού προσωπικού .

Όλα αυτά τα ζητήματα που μας απασχολούν θα αποτελέσουν αντικείμενο του διαλόγου που θα διεξαχθεί τις επόμενες εβδομάδες μέσα από τις προσυνεδριακές μας διαδικασίες και την ηλεκτρονική πλατφόρμα διαβούλευσης που ήδη λειτουργία μέσα από την ιστοσελίδα της Κ.Ε.Δ.Ε.. Σας καλώ να συμμετάσχετε ενεργά στο διάλογο αυτό.

Με τη δύναμη των θέσεων μας, με την ενότητα μας, μπορούμε να κάνουμε πράξη την Επανεκκίνηση της Αυτοδιοίκησης. Να πάμε την Ελλάδα ακόμη πιο ψηλά, με τους Δήμους στην πρώτη γραμμή.

**Λάζαρος Κυρίζογλου**

**Δήμαρχος Αμπελοκήπων Μενεμένης**

**Πρόεδρος Κεντρικής Ένωσης Δήμων Ελλάδος**

**ΥΠΟΜΝΗΜΑ ΣΕ ΠΡΩΘΥΠΟΥΡΓΟ**

Το παρακάτω κείμενο κατατέθηκε στον Πρωθυπουργό Κυριάκο Μητσοτάκη στη συνάντηση της Ε.Ε. της Κ.Ε.Δ.Ε. που πραγματοποιήθηκε τη Δευτέρα 16 Σεπτεμβρίου 2024 κι αποτελεί τη βάση των διεκδικήσεων της Αυτοδιοίκησης Α’ Βαθμού.

1. **Οικονομικά.**

Κατά τη διάρκεια της κρίσης (προηγούμενη 10ετία) οι δήμοι υποστήκαμε τεράστια μείωση των εσόδων μας, ιδιαίτερα των Κεντρικών Αυτοτελών Πόρων μας (ΚΑΠ) κατά 60% περίπου. Οι δήμοι σήμερα αντιμετωπίζουν σοβαρά οικονομικά προβλήματα τα οποία παρά την αύξηση των ΚΑΠ ετών 2023 και 2024, επιβαρύνθηκαν από το μισθολογικό κόστος (αυξήσεις που καλώς δόθηκαν στους εργαζομένους), από το ενεργειακό κόστος (ΔΕΗ, ΦΑ, καύσιμα κ.λ.π.), που δεν αποκλιμακώθηκε και από το αδίκως επιβληθέν τέλος ταφής, που δεν μας αποδίδεται, παρά την ρητή περί αποδόσεως πρόβλεψη του νόμου. Η απόδοση του συγκεκριμένου τέλους ταφής θα πρέπει να γίνει αναλογικά στους δήμους κατά τον λόγο συμμετοχής τους δηλαδή παρακράτησης που τους γίνεται.

* **Είναι ανάγκη για να κλείσουμε το οικονομικό έτος 2024 να μας δοθούν επιπλέον 450 εκατ. ευρώ, πέραν των 12 μηνιαίως προβλεπόμενων δόσεων.**
* **Επισημαίνουμε την αύξηση των ΚΑΠ για το έτος 2025.**
* Πρέπει να πάμε στην **εφαρμογή του άρθρου 259 του Ν.3852/2010** (ΚΑΛΛΙΚΡΑΤΗΣ). Δηλαδή την κατάργηση του άρθρου 44 Ν. 5000/2022 που θεσπίζει ανώτατο πλαφόν 3,528 δισ. € στους ΚΑΠ, ανεξάρτητα από το άρθρο 259 Ν.3852/2010 και την εξέλιξη των φορολογικών εσόδων (φόρος εισοδήματος, ΦΠΑ, ΕΝΦΙΑ), που χρηματοδοτούν το καλάθι των ΚΑΠ.
* Είναι αλήθεια ότι η αυτοδιοίκηση είχε και έχει τα τελευταία χρόνια τους περισσότερους πόρους παρά ποτέ για εκτέλεση έργων. Εμείς μιλάμε όμως για το λειτουργικό μας κόστος, το οποίο αδυνατούμε να αντιμετωπίσουμε. Ήταν σωστική για τη λειτουργία της συντριπτικής πλειοψηφίας των δήμων η αλλαγή του τρόπου κατανομής των ΚΑΠ 2024, την οποία εμείς (ΚΕΔΕ) ζητήσαμε και το Υπ. Εσωτερικών δια του κ. Θ. Λιβάνιου Υπ. Εσωτερικών υλοποίησε.
* Είναι σε θετική κατεύθυνση η εξαγγελία σας εφαρμογής του προγράμματος επισκευών και συντηρήσεων των σχολικών εγκαταστάσεων 250 εκατ. ευρώ + δωρεές «Μαριέττα Γιαννάκου». Το 2009 τα κονδύλια αυτά ανέρχονταν σε 49 εκατ. ευρώ, ενώ το 2024 σε 30 εκατ. ευρώ (ΣΑΤΑ 13 σχολείων). Θεωρούμε αυτονόητο ότι το πρόγραμμα θα εφαρμοσθεί με τους Δήμους της χώρας.

1. **Προσωπικό**

Οι Δήμοι ζητούμε :

* **Πρόσληψη προσωπικού στη δημοτική αστυνομία**.
* **Πρόσληψη προσωπικού στις υπηρεσίες των δήμων**. Το προσωπικό στους δήμους λόγω συνταξιοδοτήσεων, της κινητικότητας κα των μη προσλήψεων επί πολλά έτη, έχει μειωθεί. Πρέπει επιτέλους να γίνει, έστω και μερική, άρση αναστολής προσλήψεων στους δήμους.
* **Άμεση (και όχι το 2025) συνέχιση εφαρμογής και λειτουργίας του προγράμματος απασχόλησης ανέργων 55-67**, λόγβ των πιεστικών αναγκών μας (καθαριότητα, πράσινο, σχολικοί φύλακες κ.λ.π.) αλλά και για λόγους κοινωνικούς.

1. **Διαχείριση Υδάτων**

Για το ζήτημα της διαχείρισης των πόσιμων υδάτων (ΔΕΥΑ)

* Καταθέσαμε συγκεκριμένη πρόταση – μελέτη και ύστερα από το μακρό διάλογο με το Υπουργείο Ενέργειας και Περιβάλλοντος, καταλήγουμε σε συνεννόηση. Αναμένουμε το σχετικό σχέδιο νόμου. Παραμένει όμως το σοβαρό ζήτημα των υδάτων άρδευσης, που είναι το 90% του νερού που καταναλώνεται.
* Κατασκευή φραγμάτων. Θερμοκήπια. Στάγδην άρδευση. Αφαλατώσεις.
* Στο Πρόγραμμα (ΥΠΕΝ) Έργων Εξοικονόμησης Πόσιμου Νερού (ωφελούμενοι: δήμοι, ΔΕΥΑ, συνολικά 81 φορείς) επιβλήθηκε μεταγενέστερα, δηλαδή μετά την αρχική απόφαση ένταξης, με ΚΥΑ συμμετοχή των δήμων και των ΔΕΥΑ με ποσοστό 20% στην χρηματοδότηση των συμβάσεων εκτέλεσης των σχετικών έργων. Συνολικό ποσό συμβασιοποιημένων έργων 130.138.000 € ( 20% = 26.000.000 ευρώ) . Οι δήμοι και οι ΔΕΥΑ αδυνατούν να το καταβάλουν, οπότε τα συγκεκριμένα έργα κινδυνεύουν με απένταξη- μη εκτέλεση.

1. **Ενέργεια**

Το Πρόγραμμα ΑΠΟΛΛΩΝ (Ενεργειακές Κοινότητες ΟΤΑ) είναι σε θετική κατεύθυνση. Ξεκίνησε ήδη η εφαρμογή του.

1. **Θεσμικά**

* Είμαστε σε συνεννόηση με τον Υπ. Εσωτερικών κ. Θ. Λιβάνιο για τον νέο Κώδικα της Αυτοδιοίκησης (Δήμων και Περιφερειών).
* Ζητούμε κωδικοποίηση σε ενιαίο νόμο των περίπου 500 νομοθετικών ρυθμίσεων (Νόμοι, Β.Δ., Ν.Δ., Π.Δ., ΥΑ, ΚΥΑ), που αφορούν την αυτοδιοίκηση.
* Είναι καιρός, να γίνει τώρα η Διοικητική Μεταρρύθμιση εντός των πλαισίων του Ελληνικού Συντάγματος και η ουσιαστική σύγκληση με την Ευρωπαϊκή Τοπική Αυτοδιοίκηση. Για καλύτερη και αποτελεσματικότερη άσκηση αρμοδιοτήτων προς όφελος των πολιτών των τοπικών κοινωνιών.
* Προτείνουμε, ένα «Πολυδιάστατο Πρόγραμμα Μεταρρύθμισης για την Αποκέντρωση και την Αυτοδιοίκηση».

1. **Καταστατική θέση αιρετών**

* Οικονομικά: Οι αποδοχές των αιρετών σε πολλές περιπτώσεις είναι χαμηλότερες των υπαλλήλων που διοικούν και δεν παρακολουθούν ποσοστιαία αυτές των Γ. Γραμματέων των Υπουργείων.
* Θεσμικά: Πρέπει να μην τίθενται σε αργία αιρετοί, χωρίς την ύπαρξη μιας τουλάχιστον πρωτόδικης καταδικαστικής απόφασης (άρθρο 236 Α §1 εδάφιο β του Ν. 3852/2010 ΚΑΛΛΙΚΡΑΤΗΣ). Είναι αδιανόητο στην εποχή μας να μην ισχύει το τεκμήριο της αθωότητας μόνο για τους αιρετούς στην Αυτοδιοίκηση.